Period: Lagash II
Genre: Royal Inscription
Transliteration:
<SURFACE>
gu₃-de₂-a
ensi₂
lagaš{ki}
{d}ba-u₂
munus sag₉-ga
dumu an-na
nin iri-kug-ga
nin he₂-ŋal₂
nin ŋir₂-su{ki}a nam tar-re
nin di-kud iri-na
nin saŋ-e ki aŋ₂
nin niŋ₂ u₂-gu₃ de₂-a
nin-a-ni
gu₃-de₂-a
ensi₂
lagaš{ki}
lu₂ e₂-ninnu
{d}nin-ŋir₂-su-ka
e₂-ŋidru e₂ ub imin
mu-du₃-a
ud {d}ba-u₂
nin-a-ne₂
šag₄ kug-ga-ne₂ ba-an-pad₃-da-a
arad₂ ni₂-tuku
nin-a-na-kam
nam-mah nin-a-na
mu-zu-zu
bi₃-lu₅-da
{d}ba-u₂
nin-a-na-še₃
en₃ im-ma-ši-tar
niŋ₂ e₂-ninnu
e₂ ki aŋ₂-ni
{d}nin-ŋir₂-su
lugal-a-ni
mu-na-du₃-a-gin₇
ud {d}ba-u₂
dumu an-na
nin iri-kug-ga
nin-a-ni
e₂-tar-sir₂-sir₂
e₂ ki aŋ₂-ni
mu-na-du₃-a
iri mu-kug
izi im-ma-ta-la₂
bisaŋ {ŋeš}u₃-šub-ba-ka
ŋeš ba-hur
ka-al-ka
{ŋeš}urin ba-mul
im-bi ki dadag-ga-a
im-mi-lu
šeg₁₂-bi ki sikil-a
im-mi-du₈
šeg₁₂ {ŋeš}u₃-šub-ba i₃-ŋar
niŋ₂-du₇-e pa bi₂-e₃
uš-bi mu-kug
izi im-ta-la₂
temen-be₂
i₃ ir nun-ka
šu tag ba-ni-dug₄
{d}ba-u₂
nin-a-ni
nin iri-kug-ge
ni₂ si-am₃
iri-kug-ga
ki dadag-ga-a
e₂ mu-na-du₃
{ŋeš}dur₂-ŋar mah
nam-nin-ka-ni
mu-na-dim₂
ki di kud-na
mu-na-gub
dub-šen kug-ga-ni
mu-na-dim₂
e₂ mah-e
mu-na-ni-kur₉
balaŋ nin an-da gal-di
mu-na-dim₂
kisal mah-na
mu-na-ni-gub
ud zag-mu
ezen {d}ba-u₂
niŋ₂-mussa ak-da
1(aš) gud niga
1(aš) udu i₃
3(aš) udu niga
6(aš) udu nita
2(aš) sila₄
7(aš) kurum₆ zu₂-lum
7(aš) sab i₃-nun
7(aš) šag₄ ŋešnimbar
7(aš) is-hu {ŋeš}peš₃
7(aš) ŋiri₃-lam
1(aš) ti₈-uz
7(aš) <unk>{mušen}
1(u) 5(aš) kur-gi₁₆{mušen}
1(geš₂) mušen di₄-di₄
is-hu-bi 1(u) 5(aš)
1(geš₂) <unk> <unk> <unk> a
is-hu-bi 3(u)
4(u) gun₂ lu{sar}
7(aš) gun₂ enₓ(|NE.GI|)-bar
1(geš₂) gun₂ {ŋeš}ma-nu
niŋ₂-mussa {d}ba-u₂
e₂ libir
ud-bi-ta-kam
gu₃-de₂-a
ensi₂
lagaš{ki}ke₄
ud {d}nin-ŋir₂-su
lugal-a-ni
e₂ ki aŋ₂-ni
e₂-ninnu
mu-na-du₃-a
{d}ba-u₂
nin-a-ni
e₂ ki aŋ₂-ni
e₂-tar-sir₂-sir₂
mu-na-du₃-a
...
2(aš) gud niga
2(aš) udu i₃
1(u) udu niga
2(aš) sila₄
7(aš) kurum₆ zu₂-lum
7(aš) sab i₃-nun
7(aš) šag₄ ŋešnimbar
7(aš) is-hu {ŋeš}peš₃
7(aš) giri₃-lam
1(u) 4(aš) a₂-an zu₂-lum
1(u) 4(aš) ukuš₂ dusu
1(aš) ti₈-uz
7(aš) <unk>{mušen}
1(u) 5(aš) kur-gi₁₆{mušen}
7(aš) i-zi{mušen}
1(geš₂) mušen di₄-di₄
is-hu-bi 1(u) 5(aš)
1(geš₂) <unk> <unk> <unk> a
is-hu-bi 3(u)
4(u) gun₂ lu{sar}
7(aš) gun₂ enₓ(|NE.GI|)-bar
1(geš₂) gun₂ {ŋeš}ma-nu
niŋ₂-mussa {d}ba-u₂
e₂ gibil
gu₃-de₂-a
ensi₂
lagaš{ki}a
lu₂ e₂ du₃-a-ke₄
ba-an-dah-ha-am₃
e₂ {d}ba-u₂
ki-be₂ gi₄-a-da
he₂-ŋal₂-bi
pa e₃ ak-da
{ŋeš}dur₂-ŋar lagaš{ki}ka
suhuš-bi gi-na-da
gu₃-de₂-a
ensi₂
lagaš{ki}ka
ŋidru inim gi-na
šu-na ŋal₂-la-da
nam-til₃-la-na
ud-bi sud-a-da
diŋir-ra-ni
{d}nin-ŋeš-zid-da
{d}ba-u₂
e₂ iri-kug-ga-ka-na
mu-na-da-ku₄-ku₄
šag₄ mu-ba-ka
kur ma₂-gan{ki}ta
{na₄}esi im-ta-ed₃
alan-na-še₃
mu-tud
nin-ŋu₁₀ ba-zig₃-ge
nam-til₃ ba
ud dug₄-ga-ba i₃-du₃
mu-še₃ mu-na-še₂₁
e₂-a mu-na-ni-kur₉
alan
lu₂ e₂ {d}ba-u₂
mu-du₃-a-kam
ki-gub-ba-bi
lu₂ nu-zi-zi
sa₂-dug₄-bi
lu₂ la-ba-ni-lal-e

Cuneiform:
<SURFACE>
𒅗𒌤𒀀
𒉺𒋼𒋛
𒉢𒁓𒆷𒆠
𒀭𒁀𒌑
𒊩𒊷𒂵
𒌉𒀭𒈾
𒎏𒌷𒆬𒂵
𒎏𒃶𒅅
𒎏𒄈𒋢𒆠𒀀𒉆𒋻𒊑
𒎏𒁲𒋻𒌷𒈾
𒎏𒊕𒂊𒆠𒉘
𒎏𒃻𒌑𒅗𒌤𒀀
𒎏𒀀𒉌
𒅗𒌤𒀀
𒉺𒋼𒋛
𒉢𒁓𒆷𒆠
𒇽𒂍𒐐
𒀭𒎏𒄈𒋢𒅗
𒂍𒉺𒂍𒌒𒅓
𒈬𒆕𒀀
𒌓𒀭𒁀𒌑
𒎏𒀀𒉌
𒊮𒆬𒂵𒉌𒁀𒀭𒅆𒊒𒁕𒀀
𒀵𒉎𒌇
𒎏𒀀𒈾𒄰
𒉆𒈤𒎏𒀀𒈾
𒈬𒍪𒍪
𒉿𒈜𒁕
𒀭𒁀𒌑
𒎏𒀀𒈾𒂠
𒇷𒅎𒈠𒅆𒋻
𒃻𒂍𒐐
𒂍𒆠𒉘𒉌
𒀭𒎏𒄈𒋢
𒈗𒀀𒉌
𒈬𒈾𒆕𒀀𒁶
𒌓𒀭𒁀𒌑
𒌉𒀭𒈾
𒎏𒌷𒆬𒂵
𒎏𒀀𒉌
𒂍𒋻𒁍𒁍
𒂍𒆠𒉘𒉌
𒈬𒈾𒆕𒀀
𒌷𒈬𒆬
𒉈𒅎𒈠𒋫𒇲
𒂷𒄑𒅇𒊒𒁀𒅗
𒄑𒁀𒄯
𒅗𒀠𒅗
𒄑𒌶𒁀𒀯
𒅎𒁉𒆠𒌓𒌓𒂵𒀀
𒅎𒈪𒇻
𒋞𒁉𒆠𒂖𒀀
𒅎𒈪𒂃
𒋞𒄑𒅇𒊒𒁀𒉌𒃻
𒃻𒌌𒂊𒉺𒉈𒌓𒁺
𒍑𒁉𒈬𒆬
𒉈𒅎𒋫𒇲
𒋼𒁉
𒉌𒅕𒉣𒅗
𒋗𒋳𒁀𒉌𒅗
𒀭𒁀𒌑
𒎏𒀀𒉌
𒎏𒌷𒆬𒄀
𒉎𒋛𒀀𒀭
𒌷𒆬𒂵
𒆠𒌓𒌓𒂵𒀀
𒂍𒈬𒈾𒆕
𒄑𒂉𒃻𒈤
𒉆𒎏𒅗𒉌
𒈬𒈾𒁶
𒆠𒁲𒋻𒈾
𒈬𒈾𒁺
𒁾𒊿𒆬𒂵𒉌
𒈬𒈾𒁶
𒂍𒈤𒂊
𒈬𒈾𒉌𒆭
𒁆𒎏𒀭𒁕𒃲𒁲
𒈬𒈾𒁶
𒆦𒈤𒈾
𒈬𒈾𒉌𒁺
𒌓𒍠𒈬
𒂡𒀭𒁀𒌑
𒃻𒊩𒍑𒁲𒀝𒁕
𒀸𒄞𒊺
𒀸𒇻𒉌
𒐁𒇻𒊺
𒐄𒇻𒍑
𒐀𒃢
𒐅𒉻𒅗𒈝
𒐅𒉺𒅁𒉌𒉣
𒐅𒊮𒊷
𒐅𒄑𒄷𒄑𒈠
𒐅𒄊𒇴
𒀸𒀉𒊻
𒐅<unk>𒄷
𒌋𒐃𒆳𒄃𒄷
𒐕𒄷𒌉𒌉
𒄑𒄷𒁉𒌋𒐃
𒐕<unk><unk><unk>𒀀
𒄑𒄷𒁉𒌍
𒐏𒄘𒇻𒊬
𒐅𒄘𒉈𒄀𒁇
𒐕𒄘𒄑𒈠𒉡
𒃻𒊩𒍑𒁲𒀭𒁀𒌑
𒂍𒅆𒂠
𒌓𒁉𒋫𒄰
𒅗𒌤𒀀
𒉺𒋼𒋛
𒉢𒁓𒆷𒆠𒆤
𒌓𒀭𒎏𒄈𒋢
𒈗𒀀𒉌
𒂍𒆠𒉘𒉌
𒂍𒐐
𒈬𒈾𒆕𒀀
𒀭𒁀𒌑
𒎏𒀀𒉌
𒂍𒆠𒉘𒉌
𒂍𒋻𒁍𒁍
𒈬𒈾𒆕𒀀
...
𒐀𒄞𒊺
𒐀𒇻𒉌
𒌋𒇻𒊺
𒐀𒃢
𒐅𒉻𒅗𒈝
𒐅𒉺𒅁𒉌𒉣
𒐅𒊮𒊷
𒐅𒄑𒄷𒄑𒈠
𒐅𒄊𒇴
𒌋𒐂𒀉𒀭𒅗𒈝
𒌋𒐂𒄾𒅍
𒀸𒀉𒊻
𒐅<unk>𒄷
𒌋𒐃𒆳𒄃𒄷
𒐅𒄿𒍣𒄷
𒐕𒄷𒌉𒌉
𒄑𒄷𒁉𒌋𒐃
𒐕<unk><unk><unk>𒀀
𒄑𒄷𒁉𒌍
𒐏𒄘𒇻𒊬
𒐅𒄘𒉈𒄀𒁇
𒐕𒄘𒄑𒈠𒉡
𒃻𒊩𒍑𒁲𒀭𒁀𒌑
𒂍𒉋
𒅗𒌤𒀀
𒉺𒋼𒋛
𒉢𒁓𒆷𒆠𒀀
𒇽𒂍𒆕𒀀𒆤
𒁀𒀭𒈭𒄩𒀀𒀭
𒂍𒀭𒁀𒌑
𒆠𒁉𒄄𒀀𒁕
𒃶𒅅𒁉
𒉺𒌓𒁺𒀝𒁕
𒄑𒂉𒃻𒉢𒁓𒆷𒆠𒅗
𒁼𒁉𒄀𒈾𒁕
𒅗𒌤𒀀
𒉺𒋼𒋛
𒉢𒁓𒆷𒆠𒅗
𒉺𒅗𒄀𒈾
𒋗𒈾𒅅𒆷𒁕
𒉆𒋾𒆷𒈾
𒌓𒁉𒋤𒀀𒁕
𒀭𒊏𒉌
𒀭𒎏𒄑𒍣𒁕
𒀭𒁀𒌑
𒂍𒌷𒆬𒂵𒅗𒈾
𒈬𒈾𒁕𒆭𒆭
𒊮𒈬𒁀𒅗
𒆳𒈣𒃶𒆠𒋫
𒎎𒆗𒅎𒋫𒇯𒁺
𒀩𒈾𒂠
𒈬𒌅
𒎏𒈬𒁀𒍣𒄀
𒉆𒋾𒁀
𒌓𒅗𒂵𒁀𒉌𒆕
𒈬𒂠𒈬𒈾𒄷𒈿
𒂍𒀀𒈬𒈾𒉌𒆭
𒀩
𒇽𒂍𒀭𒁀𒌑
𒈬𒆕𒀀𒄰
𒆠𒁺𒁀𒁉
𒇽𒉡𒍣𒍣
𒁲𒅗𒁉
𒇽𒆷𒁀𒉌𒇲𒂊